Klasa: 023-03/18-01/06

Urbroj: 50419-19-05

Zagreb, 8. siječnja 2019.

**ZAPISNIK**

**S 10. SJEDNICE 6. SAZIVA SAVJETA ZA RAZVOJ CIVILNOGA DRUŠTVA**

**održane 29. studenoga 2018. (četvrtak) s početkom u 13:00 sati**

**u**

**dvorani za sastanke Ureda za udruge, Opatička 4, Zagreb**

**Dnevni red**

1. Usvajanje zapisnika 9. sjednice Savjeta za razvoj civilnoga društva
2. Nacrt Uredbe o kriterijima za utvrđivanje korisnika i načinu raspodjele dijela prihoda od igara na sreću za 2019. godinu
3. Razno:

a) Hodogram idućih sjednica Savjeta sa predloženim temama

b) Aktivnosti radnih skupina Savjeta između dvije sjednice

c) Aktivnosti Ureda za udruge između dvije sjednice

**Prisutni članovi/članice: Marko Košiček** (Ministarstvo znanosti i obrazovanja), **Hajdica Filipčić** (Ministarstvo financija), **Sebastian Rogač** (Ministarstvo vanjskih i europskih poslova), **Ines Loknar Mijatović** (Ured za ljudska prava i prava nacionalnih manjina), **Vesna Lendić Kasalo** (Ured za udruge), **Cvjetana Plavša – Matić** (Nacionalna zaklada za razvoj civilnoga društva), **Miljenka Buljević** (kultura), **Janja Ricov** (sport)**, Emina Bužinkić** (zaštita i promicanje ljudskih prava), **Sanja Keretić** (zaštita potrošača), **Marija Šutina** (udruge poslodavaca), **Danijela Hećimović** (Hrvatska zajednica županija).

**Prisutni zamjenici/e članova:** **Gordana Radonić** (Ministarstvo za demografiju, obitelj, mlade i socijalnu politiku), **Sanjica Kiš** (Ministarstvo zdravstva)**, Kristina Bosnić** (Ministarstvo uprave), **Mato Pešut** (Ministarstvo regionalnoga razvoja i fondova Europske unije), **Martina Jeričević** (Središnji državni ured za šport), **Stipe Buljan** (Ministarstvo kulture)**, Ozren Pavlović Bolf** (Ministarstvo turizma), **Stela Fišer Marković** (Ured za udruge), **Martina Horvat** (demokratizacija, vladavina prava te razvoj obrazovanja), **Tomislav Domes** (kultura), **Maja Antonić** (socijalna skrb), **Suzana Šop** (sport), **Ivan Novosel** (zaštita i promicanje ljudskih prava), **Iris Beneš** (zaštita okoliša i održivi razvoj) **Jelena Gordana Zloić** (zaklade), **Iva Nappholz** (udruge poslodavaca)

**Prisutni iz Ureda za udruge**: Helena Beus, Nemanja Relić, Iva Žic, Luka Kevešević

**Gosti:** **Dinko Klarić** (Ministarstvo kulture), **Luka Rajčić** (Ministarstvo rada i mirovinskoga sustava), **Darko Vučić** (Središnji državni ured za šport).

**Ukupno je bilo prisutno 23 od 37 članova (ili zamjenika članova) Savjeta (11 od 20 predstavnika/predstavnica organizacija civilnog društva te 12 od 17 predstavnika/predstavnica tijela javne vlasti).**

Ispričani članovi/članice i zamjenici članova Savjeta: **Mira Anić** (skrb o osobama s invaliditetom), **Eli Pijaca Plavšić** (demokratizacija, vladavina prava te razvoj obrazovanja), **Igor Tkalec,** **Dražen Šantić** (djelovanje udruga proizašlih iz Domovinskog rata), **Marko Kos** (Udruga općina u Republici Hrvatskoj).

Predsjednica Savjeta koja je sjednicu vodila putem Skype-a, pozdravila je prisutne članove i zamjenike članova Savjeta. Pozdravila je nove članove Savjeta, koji još nisu službeno imenovani od strane Vlade, g. Dinka Klarića, predstavnika Ministarstva kulture te gđu Valentinu Mucak, predstavnicu Udruge općina u Republici Hrvatskoj. Predložena imenovanja bit će upućena na imenovanje od strane Vlade kada Ured za udruge zaprimi i novi prijedlog za člana predstavnika Ministarstva rada i mirovinskoga sustava, budući da dosadašnja članica Katarina Ivanković Knežević od 1. rujna više nije zaposlenica navedenog ministarstva.

Utvrđen je kvorum.

**- Usvajanje dnevnog reda 10. sjednice Savjeta za razvoj civilnoga društva**

Predsjednica Savjeta predložila je dopunu dnevnog reda sa sljedećim temama:

* Provedba i revizija Operativnog programa „Učinkoviti ljudski potencijali 2014. – 2020.“
* Provedba natječaja ESF na temu podrške provedbi građanskog odgoja i obrazovanja
* Nacionalna strategija za stvaranje poticajnog okruženja za razvoj civilnoga drustva

Predloženi dnevni red je potvrđen jednoglasno.

Helena Beus predložila je da prve teme koje će se raspraviti budu one vezane za Europski socijalni fond, budući da predstavnik Ministarstva rada i mirovinskoga sustava Luka Rajčić u 14h mora napustiti sjednicu.

**Ad 1. - Usvajanje zapisnika 9. sjednice Savjeta za razvoj civilnoga društva**

Nisu zaprimljeni komentari na prijedlog zapisnika.

Zapisnik s 9. sjednice šestog saziva Savjeta usvojen je s dva suzdržana glasa.

**Ad. 2. – Provedba i revizija Operativnog programa „Učinkoviti ljudski potencijali 2014. – 2020.“**

Informacije o provedbi i reviziji Operativnog programa „Učinkoviti ljudski potencijali 2014. – 2020.“ izložio je Luka Rajčić, pomoćnik ministra rada i mirovinskoga sustava: izmjene i dopune Operativnog programa najavljene su na sjednici Odbora za praćenje u lipnju a sljedeća sjednica najavljena je za 6. prosinca 2018. Izmjene Operativnog programa najavljene su i na sjednici Savjeta za razvoj civilnoga društva 28.4.2018.

2 su glavna elementa izmjena:

* snižavanje fizičkih i financijskih pokazatelja uspješnosti – što je vezano za N+3 pravilo koje se mora zadovoljiti. Indikatori koji su bili postavljeni 2014. nisu se mogli dostići. Nakon konzultacija s Europskom komisijom smanjeni su pokazatelji za sve prioritete za 20 – 30%.

Da bi prioritet bio uspješan mora se ostvariti barem 85% financijskih pokazatelja, te barem 75% ostvarenosti ostalih pokazatelja.

Prioriteti I., II. i III. vjerojatno će se proglasiti uspješnima čime se oslobađa 6% rezerve za te prioritete. Svaki prioritet ima 6% rezerve u visini svoje alokacije. Za Prioritet IV. za koji je nadležno Ministarstvom uprave, ne može se nadoknaditi do sada utvrđeno kašnjenje. Prioritet IV. će se najvjerojatnije proglasiti neuspješnim zbog čega će se 6% rezerve za ovaj prioritet prebaciti na druge, uspješnije prioritete. Plan je doseći 50-60% ovjerenih sredstava u ovom prioritetu, što bi bilo registrirano kao neuspjeh ali ne toliko velik da se radilo o ozbiljnom podbačaju.

* N+3 za 2018. je milijardu i 500 milijuna kuna: Do sada je prema Europskoj Komisiji dostavljena izjava u vrijednosti od 500 milijuna kuna. Do 10.12. će se dostaviti izjava u vrijednosti od milijardu kuna.

Hrvatski zavod za zapošljavanje ovjerio je najviše sredstava, a pozitivne pomake je uzrokovalo i uvođenje pojednostavljene troškovne opcije što je pojednostavnilo proceduru ovjere.

Do kraja godine izmjena Operativnog programa bi trebala biti potvrđena. Iznos dostupan za organizacije civilnoga društva od 80 milijuna eura se nije mijenjao sadržajno te je još i podebljan.

Eminu Bužinkić zanimala je razlika u sredstvima koje Hrvatska povlači i koje se ovjeravaju te kada će se ovjeriti sva sredstva.

Luka Rajčić pojasnio je da postoji nekoliko stupnjeva ovjeravanja utrošenih EU sredstava Do sada je iz ESF-a 50,6% sredstava ugovoreno a 12% ovjereno, a do kraja godine 20-ak % sredstava će biti ovjereno.

Nakon 2020. nema više ugovaranja - do 31.12.2023. sve se mora ovjeriti.

Miljenka Buljević postavila je pitanje vezano za dinamiku objave natječaja i ugovaranja za organizacije civilnoga društva. U području kulture planirana su tri natječaja, samo jedan natječaj ne kasni i to onaj koji se odnosi na kulturu i mlade a njegova objava planirana je za prosinac. Za druga dva natječaja: Mediji zajednice – potpora socijalnom uključivanju putem medija i Čitanjem do uključivog društva provedena su javna savjetovanja no nema naznaka kad će biti objavljeni.

Luka Rajčić odgovorio je da će okvirni plan natječaja za 2019. uskoro biti objavljen gdje će biti navedeni razlozi kašnjenja pojedinih natječaja. Za javni poziv Mediji zajednice – potpora socijalnom uključivanju putem medija dokumentacija je u postupku usuglašavanja s nadležnim tijelima. U pogledu javnog poziva Čitanjem do uključivog društva dokumentacija je također na usuglašavanju. Objava javnog poziva Kultura i umjetnost za mlade planira se u siječnju.

Tomislava Domesa zanimalo je da li je na sjednici prisutan netko iz Ministarstva kulture. Stipe Buljan, zamjenik člana, predstavnik Ministarstva kulture istaknuo je da nema informaciju o tome kad bi išao natječaj Mediji zajednice, te smatra da je najbolje uputiti pisani upit Ministarstvu.

Martinu Horvat zanimalo je da li će Savjetu biti dostavljene informacije u pisanom obliku.

Luka Rajčić odgovorio ja da će ove informacije biti dostavljene Odboru za praćenje. Zanimalo ju je i o kojim se to manjim promjenama u sadržaju predviđenih Poziva radi, te iz kojih je razloga došlo do tih izmjena to jest da li su rađene određene analize po tom pitanju.

Luka Rajčić osvrnuo se i na natječaj „Jačanje kapaciteta organizacija civilnoga društva za podršku učinkovitoj resocijalizaciji i reintegraciji počinitelja kaznenih djela u društvenu zajednicu“ i problematiku vezanu uz potpore male vrijednosti (*de minimis* potpore). Svaka zemlja samostalno regulira problematiku *de minims* potpora. Postoje elementi i aktivnosti onih udruga koje provode gospodarsku aktivnost koje imaju elemente *de minimis*. Administrativno je zahtjevno provjeriti da li udruga potpada pod ovu kategoriju. Postojala je intencija da se napravi opći program za potpore male vrijednosti za sve ESF Pozive namijenjene organizacijama civilnoga društva, no to nije moguće napraviti. Trenutno se čeka pravno stručno mišljenje. Ovaj natječaj ide dalje no treba napraviti prelazak prema *de minimis* pravilu. Ne može se od sutra proglasiti sve organizacije civilnoga društva poduzetnicima, no mišljenja idu u tom smjeru da se na one organizacije civilnoga društva koje imaju gospodarsku djelatnost primjenjuju odredbe vezane uz *de minims* potpore no potrebno je imati prijelazni period.

Objavit će se svi natječaji koje se planiraju, no ako nešto kasni može se objaviti horizontalni natječaj koji pokriva više tema.

Predsjednicu Savjeta zanimalo je kad se može očekivati imenovanje novog člana Savjeta, predstavnika Ministarstva rada i mirovinskoga sustava, te da li se ovi podaci mogu dobiti u pisanom obliku.

L. Rajčić odgovorio je da su podaci dostupni na zahtjev.

**Ad. 3. – Javni poziv „Jačanje kapaciteta organizacija civilnoga društva za provedbu programa građanskog odgoja i obrazovanja“**

Marko Košiček, član Savjeta ispred Ministarstva znanosti i obrazovanja upoznao je okupljene s novostima vezanima za ovaj Javni poziv. Odluka o donošenju kurikuluma za međupredmetnu temu građanski odgoj i obrazovanje je trenutno na javnom savjetovanju. Javna savjetovanja o drugim predmetima također traju i otvorena su do 15. prosinca. Planira se uvođenje 7 međupredemetnih tema. U pogledu planiranog Javnog poziva smatra da je bolje pričekati da se donese kurikulum građanskog odgoja prije objave Javnog poziva.

Emina Bužinkić istaknula je da nije razvidno zašto se javni poziv odgađa jer je on usmjeren ka jačanju kapaciteta organizacija civilnoga društva i temelji se na strateškim dokumentima Ministarstva i Vlade. Za ovaj javni poziv nije toliko važno imati nove kurikulume i teme.

Marko Košiček smatra da se ovo pitanje može povezati s planiranom izradom novih udžbenika. Kad se donesu novi kurikulumi ići će se u donošenje novog Zakona o udžbenicima. I u ovom natječaju jedna od aktivnosti je izrada nastavnih materijala te je bolje pričekati da se usvoje kurikulumi i udžbenici.

Emina Bužinkić zamolila je g. Košičeka za okvirni vremenski okvir za ove prethodne korake prije objave natječaja.

Marko Košiček odgovorio je da je javno savjetovanje otvoreno do 15. prosinca, te da daljnji koraci ovise o broju komentara. Nakon toga slijedi donošenje Zakona o udžbenicima i drugim obrazovnim materijalima za osnovnu i srednju školu i izrada Pravilnika, Vjeruje da će to sve biti gotovo do kraja siječnja da u veljači može biti raspisan natječaj za nove udžbenike. Nakon ovih koraka može se ići u daljnje korake vezano za objavu ovog javnog poziva.

Martina Horvat istakla je da je važno osigurati dobru pripremu za provedbu građanskog odgoja i obrazovanja te je zbog toga ovaj javni poziv treba ići trebaju ići ranije. Emina Bužinkić nadovezala se da neki gradovi (Rijeka, Osijek) su uveli građanski odgoj i obrazovanje u svoj školski sustav te da imaju veliku potrebu za stručnom podrškom.

**Ad 4. - Nacrt Uredbe o kriterijima za utvrđivanje korisnika i načinu raspodjele dijela prihoda od igara na sreću za 2019. godinu**

Vesna Lendić Kasalo predstavila je ovu temu budući Ivana Jakir Bajo iz Ministarstva financija nije mogla biti prisutna zbog obaveza u Hrvatskom saboru.

Pripremljen je tekst Uredbe koji je poslan članovima Savjeta.

Prije godinu dana Savjet je raspravljao o Nacrtu Uredbe o kriterijima za utvrđivanje korisnika i načinu raspodjele dijela prihoda od igara na sreću za 2018. godinu. Zaključak Savjeta je bio da bi se Savjet te civilno društvo trebali uključiti u pripremu Uredbe znatno ranije.

Radna skupina Savjeta za financije, normativni i institucionalni okvir preložila je uključivanje organizacija civilnoga društva u postupak izrade Uredbe o kriterijima za utvrđivanje korisnika i načinu raspodjele dijela prihoda od igara na sreću. Ured za udruge kao tijelo koje objedinjuje sektorske analize nadležnih tijela odradio je pripremne radnje. U lipnju je održan je operativni sastanak sa svim resornim tijelima koje raspisuju natječaje za organizacije civilnoga društva. Na tom sastanku dana je preporuka da se pri izradi sektorskih analiza tijela konzultiraju s OCD-ima te da se provedu određeni oblici savjetovanja. Neka tijela su provodila javna savjetovanja, neka tijela imala su fokus grupe, neka tijela nisu uvažila preporuku.

Ured za udruge je dobio sve sektorske analize te izradio tablicu sa apsolutnim iznosima za određenu aktivnost koja se financira iz prihoda od igara na sreću, a nadležna tijela mogu predlagati i nove aktivnosti. Okvir za izradu ove podloge je procjena apsolutnog iznosa koji se očekuje od igara na sreću. Ured izradio podlogu za izradu Uredbe te istu uputio Ministarstvu financija da izradi Nacrt Uredbe, nakon toga održana je sjednica Međuresornog povjerenstva i nakon sjednice održani su pojedinačni sastanci koji su služili za usuglašavanje.

Podsjetila je i na način izrade Uredbe: iz apsolutnog iznosa prema područjima se izračunavaju postotci za svako područje. Na sjednici Međuresornog povjerenstva za koordinaciju politike financiranja projekata i programa udruga iz državnog proračuna Republike Hrvatske održanoj 5. studenog kod nekih tijela uočene su nepreciznosti vezane za potrebna sredstva. Dogovorene su dodatne konzultacije koje je organiziralo Ministarstvo financija. Sukladno provedenim konzultacijama izrađen je novi prijedlog Uredbe. Ispravljene sektorske analize dostavio je Središnji državni ured za šport, Ministarstvo znanosti i obrazovanja, Ministarstvo vanjskih i europskih poslova a prijedlog preraspodjele je dostavilo i Ministarstvo za demografiju, obitelj, mlade i socijalnu politiku.

Na kraju Uredbe nalazi se tablica iz koje se može iščitati apsolutni iznosi sukladni onome što su nadležna tijela tražila.

Helena Beus navela je i da je do odgode sjednice Savjeta došlo jer je trebalo usuglasiti prijedlog Uredbe. Naglasila je i povećanje sredstava dostupnih Nacionalnoj zakladi za razvoj civilnoga društva (tri milijuna kuna više).

Iris Beneš istakla je da su udruge iz područja zaštite okoliša imale konzultacije s Ministarstvom zaštite okoliša konzultacije vezano za činjenicu da zaštita okoliša nije u Uredbi.

Miljenka Buljević replicirala je da je u prijedlogu Uredbe predviđen manji iznos za zakladu Kultura nova nego što je traženo. Tražene su sektorske analize da se utvrde potrebe, u sektoru kulture je to napravljeno no sredstva su smanjena. Apsolutni iznosi su skoro jednaki kao prošle godine iako su ukupna sredstva povećana.

Sebastian Rogač je naglasio da će Ministarstvo vanjskih i europskih poslova raditi preraspodjelu te će postotci biti slijedeći: 1,63% za društva prijateljstva, 2,10% za informiranje o EU i 2,87% za javnu diplomaciju.

Sanja Keretić je izrazila nezadovoljstvo činjenicom da je za područje zaštite potrošača osigurano oko 500 tisuća kuna. Ministarstvo gospodarstva, poduzetništva i obrta nadležno je za ovo područje no može se reći da je ovo tijelo u sukobu interesa u odnosu na zaštitu potrošača. Ova sredstva su za područje cijele zemlje i za sva savjetovališta potrošača.

Gordana Radonić pojasnila je da će Ministarstvo za demografiju, obitelj, mlade i socijalnu politiku unutar dodijeljenih sredstava napraviti određene izmjene koje su adresirane prema Ministarstvu financija. Predloženo Smanjenje sredstava za područje: udruge u socijalnoj skrbi kako bi se povećala sredstva za područje: razvoj volonterstva i prevencija nasilja među djecom i mladima. Predviđeno je i umanjenje u dijelu: politika za mlade jer su sredstva osigurana iz proračuna. Najveća izmjena je u aktivnosti „Zaklada hrvatska za djecu“ radi sufinanciranja prehrane školske djece.

Ivan Novosel imao je komentar na postupak uključivanja OCD-a u izradu sektorskih analiza. Smatra da bi bilo dobro imati neki input radne skupine za financije vezano za analizu uspješnosti ovog procesa kao i preporuke za tijela za sljedeću godinu. Unutar istog državnog tijela bile su različite prakse.

Vesna Lendić Kasalo istakla je da će sektorske analize biti popratni dokument uz savjetovanje o godišnjem planu natječaja. Ured za udruge provodi edukacije za državne službenike no velika je fluktuacija ljudi.

Stipe Buljan iz Ministarstva kulture osvrnuo se na pitanje vezano za sredstva dostupna Ministarstvu kulture: Ministarstvo financija napravilo je projekciju za 2019. puno veću nego prethodnih godina, radi toga su smanjeni postotci s čime se Ministarstvo kulture ne slaže te je traženo da se vrate postotci iz 2018. Ministarstvo je u komunikaciji s Ministarstvom financija. Zaklada Kultura nova radila je svoju sektorsku analizu.

Miljenka Buljević nadovezala se je s informacijom da je Zaklada Kultura nova javno objavila svoju sektorsku analizu u kojoj se navodi da je traženo 18 milijuna kuna, što je velika razlika u odnosu na 10 milijuna kuna što se navodi u prijedlogu Uredbe.

Vesna Lendić Kasalo je naglasila da će se svi iznosi dodatno provjeriti i da ovo nije konačna verzija Uredbe. Područje zaštite okoliša nije u 8 prioritetnih područja u Uredbi te je vrijeme je da se započne ozbiljan razgovor s ministarstvom ali i s Fondom za zaštitu okoliša. Predložila je i tematsku sjednicu Savjeta na ovu temu.

U pogledu područja zaštite potrošača naglasila je da postoji intencija da područje zaštite potrošača ne bude u nadležnosti Ministarstva gospodarstva već Ministarstva pravosuđa. Prihodi od igara na sreću su samo jedan od izvora financiranja

Miljenka Buljević smatra da oni koji nisu dostavili analize ne moraju ni dobiti sredstva a ne da dobivaju još više sredstava.

Vesna Lendić Kasalo prezentirala je sljedeće korake vezane za Uredbu: intencija je da Uredba ide na usvajanje zajedno s državnim proračunom. Nakon što se tekst Uredbe usuglasi provest će se javno savjetovanje nakon čega se Uredba šalje na usvajanje Vladi. Ne bi trebalo biti većih odgađanja. Ured za udruge će nakon toga tražiti ažurirani plan natječaja od državnih tijela natječaja te organizirati Info dane o natječajima za financiranje projekata i programa organizacija civilnog društva.

**Ad 5. - Nacionalna strategija za stvaranje poticajnog okruženja za razvoj civilnoga drustva**

Predsjednica Savjeta molila je informaciju o novostima vezanima za donošenje Nacionalne strategije za stvaranje poticajnog okruženja za razvoj civilnoga drustva

Helena Beus istakla je da je dosta vremena je prošlo a Strategija se nije usvojila, pojavila se potreba da se neke stvari u tekstu ažuriraju te bi Strategija trebala biti usvojena u prvom kvartalu sljedeće godine. Na sljedećoj sjednici savjeta će se iskomunicirati izmjene u predloženom tekstu Strategije.

Tomislava Domesa zanimalo je od koga su došle izmjene, da li od Ministarstva rada i mirovinskoga sustava koje nije dostavilo svoje očitovanje prema zadnjim informacijama koje Savjet ima, te da li će Savjet imati priliku vidjeti o kojim se izmjenama radi prije nego se Strategija usvoji.

Vesna Lendić Kasalo odgovorila je da se neke aktivnosti iz Strategije već provode, stvari se trebaju ažurirati i to treba raspraviti na radnoj skupini Savjeta i nakon toga Strategija treba ići u daljnju proceduru a treba imati na umu i novi Zakon o strateškom planiranju koji stupa na snagu sljedeće godine.

Miljenka Buljević iznijela je dosadašnja saznanja Savjeta vezana za Nacrt Strategije po kojima je proces zaustavljen jer se čekalo očitovanje Ministarstva rada i mirovinskoga sustava. Zanimalo ju je da se je MRMS očitovao na Nacrt Strategije te da li se sada zbog proteka vremena i druga tijela moraju ponovno očitovati.

Helena Beus je odgovorila da je zaprimljeno očitovanje MRMS te se u njemu navode neke sadržajne zamjerke. Vesna Lendić Kasalo se nadovezala da će se nova očitovanja tražiti samo od onih tijela u kojima se promijenila čelna osoba.

Jelenu Gordanu Zloić zanimalo je na koje razdoblje će se Strategija odnositi, na što je Helena Beus odgovorila da će se Strategija donijeti na petogodišnje razdoblje počevši s 2019.

Miljenka Buljević predložila je da Savjet usvoji zaključak koji bi se uputio Vladi, a vezano za Strategiju budući da je jedno tijelo godinu dana opstruiralo cijeli proces, što nije normalno stanje.

Emina Bužinkić se slaže i smatra da Savjet treba izraziti zabrinutost i tražiti hitno usvajanje Strategije. Predlaže da Savjet izglasa sljedeću formulaciju: Savjet za razvoj civilnoga društva izražava zabrinutost povodom odgadjanja donošenja Nacionalne strategije za razvoj civilnoga društva te traži od Vlade Republike Hrvatske da istu žurno usvoji.

Helena Beus naglasila je da je Ured za udruge zadužen za izradu Strategije te da je upoznala Ured predsjednika Vlade s procesom izrade Strategije.

Miljenka Buljević replicirala je da je svima jasno da Ured za udruge radi sve što može no Savjet kao savjetodavno tijelo Vlade treba uputiti poruku Vladi.

Emina Bužinkić pozvala je Savjet da izglasa predloženi zaključak. Savjet je jednoglasno usvojio zaključak.

Sebastian Rogač, član Savjeta ispred Ministarstva vanjskih i europskih poslova smatra da Savjet nije imao priliku iskomentirati ovaj prijedlog. Budući da radi u diplomaciji, bitan mu je izričaj, smatra da prijedlog zaključka treba još usuglasiti u pogledu jezika. Helena Beus se složila, smatra da se treba pronaći kompromis u mišljenjima i izričajima.

Miljenka Buljević je suglasna da se izričaj zaključka ublaži ukoliko je potrebno no organizacije civilnoga društva pamte iskustvo 2016., i zabrinute su. Ova izjava može biti ublažena ali mora prenijeti zabrinutost civilnoga društva.

Sebastian Rogač naglasio je da je govorio u najboljoj namjeri, slaže se da se strateški dokument treba donijeti.

Emina Bužinkić naglasila je da se o problemu vezanom za donošenje Strategije priča već godinu dana.

Budući da nije utvrđeno da je u ovom trenutku postojao kvorum na sjednici predloženo je da Emina Bužinkić i Miljenka Buljević predlože prijedlog zaključa na ovu temu i pošalju ga svim članovima Savjeta na usuglašavanje putem e-maila.

**Ad 5. – Aktivnosti radnih skupina Savjeta između dvije sjednice**

Između dvije sjednice Savjeta, sastanke su održale radna skupina za financije, normativni i institucionalni okvir, radna skupina za praćenje provedbe Nacionalne strategije za stvaranje poticajnog okruženja za razvoj civilnoga drustva te radna skupina za međunarodnu suradnju.

Budući da Željka Leljak Gracin, koordinatorica radne skupine financije, normativni i institucionalni okvir nije bila prisutna na sjednici, izvještaj o radu ove radne skupine dala je Stela Fišer Marković: ova radna skupina održala je sastanak 2. listopada te donijela zaključak da će radna skupina sastaviti popis uočenih poteškoća vezanih za dodjelu javnih sredstava organizacijama civilnoga društva te popis preporuka davateljima kako bi se ovaj proces poboljšao. Rok za dostavu prijedloga bio je 5. studenoga a na sljedećem sastanku radne skupine detaljnije će se definirati daljnje postupanje.

Miljenka Buljević iznijela je zaključak radne skupinu za praćenje provedbe Nacionalne strategije stvaranja poticajnog okruženja za razvoj civilnoga društva, sa sastanaka održanog 31. listopada:

Sukladno Odluci o osnivanju Savjeta za razvoj civilnoga društva, te obvezama Savjeta koje proizlaze iz Odluke (sudjelovanje u kontinuiranom praćenju i analizi javne politike koja se odnosi i/ili utječe na razvoj civilnoga društva u Republici Hrvatskoj i međusektorsku suradnju; izvršavanje zadaća kojima se ostvaruje osnovna svrha djelovanja Savjeta, a obuhvaćeni su ciljevima Nacionalne strategije stvaranja poticajnog okruženja za razvoj civilnoga društva;) predlože se Savjetu upućivanje dopisa Ministarstvu rada i mirovinskoga sustava i Vladi s zahtjevom za što hitnije usvajanje Strategije.

Ivan Novosel predstavio je zaključak za radnu skupinu za međunarodnu suradnju, sa sastanka održanog 14. studenoga:

* Radna skupina Savjeta za razvoj civilnoga društva za međunarodnu suradnju (uključujući i suradnju s EGSO) će pripremiti prijedlog uključivanja civilnoga društva u formalne (institucionalne) strukture vezano za presjedanje RH Vijećem EU.
* U svrhu uspostave suradnje te predstavljanja prijedloga uključivanja civilnoga društva u formalne strukture vezano za presjedanje RH Vijećem EU predložit će se sastanak s Gordanom Markotićem koordinatorom MVEP za poslove vezane uz predsjedavanje RH Vijećem EU.
* Održavanje tematska sjednice Savjeta za razvoj civilnoga društva posvećene presjedanju RH Vijećem EU
* Izrada kalendara događanja organizacija civilnoga društva i državnih institucija vezanih za presjedanje RH Vijećem EU

Radna skupina za vidljivost rada Savjeta je putem e-maila usuglasila da Ured za udruge nastavi rad na izradi letka o radu Savjeta koji će biti tiskan do kraja godine.

**Ad 6. – Razno**

**Aktivnosti Ureda za udruge između dvije sjednice**

**Švicarsko-hrvatski program suradnje:** Stela Fišer Marković iz Ureda za udruge informirala je okupljene o novostima vezanima za navedeni program: Ured za udruge objavio je 13. studenoga rang listu privremeno odabranih projektnih prijedloga za poziv „Osnaživanje doprinosa organizacija civilnoga društva obrazovanju za održivi razvoj za unaprjeđenje ekonomske i socijalne kohezije“ i to za grupu 1. navedenog poziva. Također, 14. studenoga održana je druga informativna radionica za potencijalne prijavitelje na Poziv "Osnaživanje doprinosa organizacija civilnoga društva obrazovanju za održivi razvoj za unaprjeđenje ekonomske i socijalne kohezije" (grupa 1.). Drugi rok za dostavu projektnih prijedloga je 10. prosinca 2018.

**Partnerstvo za otvorenu vlast**: Predstavnici Ureda za udruge sudjelovat će na sastanku Upravnog odbora Inicijative u Washingtonu početkom prosinca, a usvajanje Akcijskog plana očekuje se tijekom prosinca.

**Sjednica je završila oko 16:00h.**

**Zapisnik sastavio: Predsjednica Savjeta:**

**Nemanja Relić, v.r. Emina Bužinkić v.r.**